text: ৪০ লাখ মেশিন রিডেবল পাসপোর্ট ক্রয়ের অনুমোদন - News 71 Online
  প্রকাশিত: ৮:১৯ পূর্বাহ্ণ , নভেম্বর ১৯, ২০২০
  পাসপোর্টের বাড়তি চাহিদা মেটাতে অর্থনৈতিক বিষয় সংক্রান্ত মন্ত্রিসভা কমিটি ৪ মিলিয়ন বা ৪০ লাখ মেশিন রিডেবল পাসপোর্ট বুকলেট এবং ৪ মিলিয়ন লেমিনেশন ফয়েল সরাসরি ক্রয় পদ্ধতিতে ক্রয়ের নীতিগত অনুমোদন প্রদান করেছে।
  বুধবার অর্থমন্ত্রী আ হ ম মুস্তফা কামালের সভাপতিত্বে অনুষ্ঠিত অর্থনৈতিক বিষয় সংক্রান্ত মন্ত্রিসভা কমিটির ২২তম সভায় এই অনুমোদন দেয়া হয়। ভার্চুয়াল মাধ্যমে সভা অনুষ্ঠিত হয়। সুরক্ষা ও সেবা বিভাগের অধীন ইমিগ্রেশন ও পাসপোর্ট অধিদপ্তর রিডেবল পাসপোর্ট বুকলেট ও লেমিনেশন ফয়েল ক্রয় করবে।
  মোস্তফা কামাল বলেন, সভায় রংপুর মেটাল ইন্ডাস্ট্রিজ লিমিটেডের (ইউনিট-৩) ক্রয় প্রস্তাব অনুমোদন দেয়া হয়েছে। সরবরাহকারি কাছ থেকে ১৭ হাজার ৪০ কিলোমিটার সংযোগ তার কিনতে ব্যয় হবে ৪৭ কোটি ১০ লাখ ৫ হাজার ৮২০ টাকা। তিনি বলেন, ৩৫ কিলোমিটার ১১ কেভি ও ৩৩ কেভি আন্ডার গ্রাউন্ড ক্যাবল সরবরাহের জন্য সর্বনিম্ন দরদাতা প্রতিষ্ঠান হিসেবে বিবিএস ক্যাবল লিমিটেডের অনুমোদন দিয়েছে কমিটি।এই খাতে ব্যয় হবে ১৬ কোটি ৫২ লাখ ৭৮ হাজার ৫০০ টাকা।
  অতিরিক্ত সচিব বলেন, ২৯৫ কিলোমিটার সংযোগ তার কেনার একটি দর প্রস্তাবে অনুমোদন দিয়েছে কমিটি। সর্বনিম্ন দরদাতা প্রতিষ্ঠান পারটেক্স ক্যাবল লিমিটেড এই ক্যাবল সরবরাহ করবে। এজন্য ব্যয় হবে ২ কোটি ৫৬ লাখ ৩ হাজার ৮৯৫ টাকা।